Author: Dijana Dizdarevic
Last saved by: Nevres Kamberovic

Bosna i Hercegovina
Federacija Bosne i Hercegovine
Tuzlanski kanton
Grad Tuzla

Služba za ekonomski razvoj, poduzetništvo i poljoprivredu

Na osnovu člana 5. Odluke o načinu raspoređivanja finansijskih sredstava iz Budžeta Grada Tuzla neprofitnim organizacijama po LOD metodologiji („Službeni glasnik Grada Tuzla“, broj: 01/19), Služba za ekonomski razvoj, poduzetništvo i poljoprivredu Grada Tuzla, dana 27.03.2020. godine, objavljuje:

JAVNI POZIV
za dodjelu finansijskih sredstava iz Budžeta Grada Tuzle za 2020. godinu, za podršku projekata neprofitnih organizacija u okviru sredstava Tekućeg granta za razvoj primarne poljoprivredne proizvodnje

I - Predmet Javnog poziva
Predmet ovog Javnog poziva je dodjela finansijskih sredstava iz Budžeta Grada Tuzle za 2020. godinu, za projekat neprofitnih organizacija, sa pozicije: Tekući grant za razvoj primarne poljoprivredne proizvodnje-ekonomski kod 614311/50.

Sredstvima ovog Javnog poziva podržat će se projekat neprofitnih organizacija, koji će se realizovati u oblasti poljoprivrede, koja je definisana kao jedna od prioritetnih oblasti prema važećim strateškim dokumentima grada Tuzle. Dodjela finansijskih sredstava se vrši prema usvojenoj LOD metodologiji.

II - Prioritetna oblast za finansiranje

Grad Tuzla putem Službe za ekonomski razvoj, poduzetništvo i poljoprivredu poziva neprofitne organizacije registrovane na području Bosne i Hercegovine koje će svoje projektne aktivnosti realizovati na području grada Tuzle i u interesu građana Tuzle, da dostave prijedlog projekta koji treba biti u skladu sa općim ciljevima predviđenim Programom utroška sredstava ovog Javnog poziva, a koji su bliže naznačeni u Smjernicama za aplikante, u prilogu ovog Javnog poziva.
  
Fokus projekata na koje će se rasporediti sredstva predviđena za podršku projekata iz oblasti  poljoprivrede, planirana na poziciji Tekućeg granta za razvoj primarne poljoprivredne proizvodnje, u skladu sa navedenim općim ciljevima i namjenom budžetskih sredstava, je na očuvanju uspostavljene poljoprivredne proizvodnje i povećanju proizvodnje hrane na području grada Tuzle, kroz obezbjeđenje direktne podrške krajnjim korisnicima (individualnim poljoprivrednim proizvođačima i poljoprivrednim obrtima koji imaju registrovano poljoprivredno gazdinstvo na području grada Tuzle), u obliku repromaterijala, goriva i slično, neophodnog za zasnivanje proizvodnje ratarskih kultura u 2020. godini, i to: graha, krompira i kukuruza, zatim za obezbjeđenje hrane za stoku u segmentu proizvodnje mlijeka i mesa, te repromaterijala za pčelarsku proizvodnju i proizvodnju gljiva. 

III – Iznos sredstava za finansiranje projekata:
Za ovaj Javni poziv u Budžetu Grada Tuzle za 2020. godinu planirana su sredstva u iznosu od 80.000,00 KM.   
Aplikanti su obavezni u aplikaciji navesti ukupan iznos projekta, te iznos sredstava koji se traži od Grada Tuzle.
Jedna neprofitna organizacija može podnijeti samo jedan projektni prijedlog u okviru navedene prioritetne oblasti-poljoprivreda. 
Zainteresirane neprofitne organizacije mogu sufinansirati projekat kojim apliciraju ili dio sredstava osigurati od drugih donatora. Grantom koji se dodjeljuje u okviru ovog Javnog poziva mogu se finansirati administrativni troškovi pod kojim se podrazumijevaju: ljudski resursi, putovanja/prevoz, kancelarijski troškovi. Administrativni troškovi mogu iznositi do 20% ukupnih troškova projekta, odnosno do 20% iznosa odobrenih sredstava iz Budžeta Grada Tuzle.

Grad Tuzla zadržava pravo da ne dodijeli sva raspoloživa finansijska sredstva koja su predmet  ovog Javnog poziva, ukoliko po Javnom pozivu ne bude zaprimljen kvalitetan i sveobuhvatan projekat, odnosno projekat koji zadovoljava kriterije utvrđene važećom Odlukom o načinu raspoređivanja finansijskih sredstava iz Budžeta Grada Tuzla neprofitnim organizacijama po LOD metodologiji.

IV - Aplikanti koji imaju pravo na podnošenje prijave:
Učešće u raspoređivanju sredstava za podršku projekata putem ovog Javnog poziva mogu ostvariti neprofitne organizacije (udruženja ili fondacije), registrovane na području BiH u skladu sa važećim zakonskim propisima u BiH (daljem tekstu aplikanti).

Aplikanti iz prethodnog stava mogu ostvariti pravo na sredstva iz ovog Javnog poziva, uz sljedeće uslove utvrđene važećom Odlukom o načinu raspoređivanja finansijskih sredstava iz Budžeta Grada Tuzla neprofitnim organizacijama po LOD metodologiji:

- da projektne aktivnosti realizuju na području grada Tuzle i u interesu građana Tuzle,
- da se projektne aktivnosti odnose na prioritetne mjere i ciljeve u oblasti poljoprivrede,      
  navedene u ovom Javnom pozivu, 
- da ne obavljaju aktivnosti u ime političkih partija,
- da im je registrovana djelatnost u skladu sa prioritetnom oblasti u okviru koje će realizovati
  projekat,
- da posjeduju odgovarajuće materijalno-tehničke i kadrovske pretpostavke, kao i iskustvo u
  realizaciji projekata u oblasti poljoprivrede, za koju prijavljuju projekat.

V – Uputstvo za prijavu projekata
Zainteresovane neprofitne organizacije, detaljne informacije o uslovima za apliciranje, kriterijima za finansiranje projekata, dokumentaciji koja se predaje uz prijavu na Javni poziv, periodu realizacije projekta, maksimalnoj visini sredstava koja se dodjeljuje po projektu, nazivu tijela za ocjenjivanje projektnih prijedloga, rokovima i načinu objavljivanja rezultata provedenog javnog poziva, obrasce za narativni i finansijski izvještaj, mogu pronaći u Smjernicama za aplikante u okviru ovog Javnog poziva, koje su u prilogu teksta ovog Javnog poziva.

VI - Prijavna dokumentacija
Ispunjena prijava sa neophodnom dokumentacijom dostavlja se u zatvorenoj koverti u jednom štampanom primjerku, lično putem protokola u Centru za pružanje usluga građanima /Šalter sala/ Grada Tuzle ili poštom preporučeno.

Prijava treba sadržavati sljedeće dokumente:
a) projektni prijedlog,
b) pregled budžeta,
c) logički okvir rada,
d) plan aktivnosti i promocije,
e) administrativni podaci o aplikantu,
f) finansijska identifikaciona forma,
g) popunjena i potpisana izjava o podobnosti,
h) popunjen obrazac liste za provjeru.

Dodatna dokumentacija je važan dio projektne dokumentacije i treba biti dostavljena uz aplikaciju kako bi prijava mogla biti vrednovana i ocijenjena. Dodatna dokumentacija obuhvata sljedeće:
a) rješenje o registraciji za aplikanta i partnera ako postoji (original ili ovjerena kopija rješenja),
b) identifikacijski broj (kopija),
c) kopija lične karte ili uvjerenja o državljanstvu za odgovornu osobu upisanu u sudski registar,   
d) opisni izvještaj o realiziranim projektima za prethodnu godinu za ranije osnovane 
   organizacije, odnosno program rada za tekuću godinu za novoosnovane organizacije,
e) uvjerenje nadležne Porezne uprave o izmirenim obavezama prema javnim prihodima
  (original ili ovjerena kopija, ne starije od 30 dana),
f) završni godišnji finansijski izvještaj za prethodnu godinu (bilans stanja i bilans uspjeha), osim
  ako je udruženje registrovano u godini objavljivanja Javnog poziva (kopija),
g) podaci o osobama koje realizuju projekat (kraći CV).

VII - Preuzimanje dokumentacije, način prijavljivanja, mjesto i rok za dostavu prijave na 
     Javni poziv
Set dokumentacije za prijavu na ovaj Javni poziv kao i Smjernice za aplikante mogu se preuzeti na zvaničnoj web stranici Grada Tuzle (www.grad.tuzla.ba), a nalaze se u prilogu teksta Javnog poziva.
Dokumentacija se može preuzeti za vrijeme dok je otvoren Javni poziv. 

Prijave se dostavljaju u jednom štampanom primjerku, u zatvorenoj koverti, preporučenom poštom ili se predaju lično u Centar za pružanje usluga građanima (Šalter sala) u zgradi Gradske uprave, radnim danima (ponedjeljak – petak), u periodu od 08:00 do 12:00 sati, na adresu:

GRAD TUZLA
Služba za ekonomski razvoj, poduzetništvo i poljoprivredu
Ul. ZAVNOBIH-a broj 11,
75 000 Tuzla,
sa naznakom:

„Prijava na Javni poziv za dodjelu finansijskih sredstava iz Budžeta Grada Tuzle neprofitnim
organizacijama, sa pozicije: „Tekući grant za razvoj primarne poljoprivredne proizvodnje“
-NE OTVARATI PRIJE ZVANIČNOG OTVARANJA-

Javni poziv je otvoren 21 dan od dana objavljivanja, a krajnji rok za predaju aplikacija je 17.04.2020. godine. Aplikacije koje budu pristigle poslije navedenog roka bit će razmatrane jedino u slučaju da poštanski žig ukazuje na datum slanja prije zvaničnog isteka roka. Aplikacije poslane na bilo koji drugi način (npr. faksom ili e-mailom) neće biti uzete u razmatranje. Vanjska strana koverte mora sadržavati naziv javnog poziva, naziv granta na koji se aplicira, puno ime i adresu aplikanta, puni naziv projekta i naznaku “NE OTVARATI PRIJE ZVANIČNOG OTVARANJA”.

U slučaju da su potrebne dodatne informacije i pojašnjenja, potencijalni aplikanti mogu kontaktirati Službu za ekonomski razvoj, poduzetništvo i poljoprivredu putem e-mail-a:      nevresk@tuzla.ba i dijanad@tuzla.ba, sa naznakom: „Javni poziv“, najkasnije 5 dana prije zatvaranja javnog poziva. Odgovori na upite će biti dostavljeni u elektronskoj formi najkasnije u roku od tri radna dana nakon prijema upita.